Χρηματοοικονομική διάρθρωση και αποτελεσματικότητα του κλάδου της αιγοτροφίας
Authors: Τσιούνη Μαρία 
Published: September 2021

Η αιγοτροφία στην Ελλάδα αποτελεί έναν κλάδο της Ελληνικής κτηνοτροφίας, με ικανοποιητική προσαρμογή στις φυσικές συνθήκες, συμβάλλοντας κατά 14% στη διαμόρφωση της συνολικής ακαθάριστης αξίας της ζωικής παραγωγής. Τα τελευταία χρόνια ωστόσο, ο αριθμός των ζώων και η μέση παραγωγή έχουν μειωθεί. Οι ρυθμοί επιχειρηματικής εξέλιξης του κλάδου είναι μικροί με συνέπεια τη μειωμένη ανταγωνιστικότητα και βιωσιμότητά του. Σκοπός της έρευνας είναι η διερεύνηση των παραγόντων που επηρεάζουν την παραγωγικότητα, την βιωσιμότητα και την ανταγωνιστικότητα του κλάδου και συμβάλουν στην επιχειρηματική προοπτική και ανάπτυξή του. Για τις ανάγκες της έρευνας χρησιμοποιήθηκαν οικονομικά δεδομένα από 120 αιγοτροφικές εκμεταλλεύσεις επιχειρηματικού τύπου, τα οποία συγκεντρώθηκαν με τη χρήση κατάλληλα δομημένου ερωτηματολογίου, έπειτα από προσωπικές συνεντεύξεις με τους κτηνοτρόφους-αρχηγούς των εκμεταλλεύσεων. Για την περαιτέρω ανάλυση των δεδομένων εφαρμόστηκε η ανάλυση των αριθμοδεικτών για την διερεύνηση της ρευστότητας, της αποδοτικότητας, του αξιόχρεου και της αποτελεσματικότητας των δραστηριοτήτων των αιγοτροφικών εκμεταλλεύσεων. Για την εκτίμηση των επιπέδων παραγωγικότητας και αποτελεσματικότητας των παραγωγικών μονάδων εφαρμόστηκε η μη-παραμετρική μέθοδος, της DEA. Επίσης, στην παρούσα έρευνα αναλύονται οι δομικές σχέσεις μεταξύ των βασικών παραγόντων που συνθέτουν το συνολικό κόστος παραγωγής, καθώς και των κοινωνικών παραγόντων που συντελούν στην παραγωγικότητα και την κερδοφορία των εκμεταλλεύσεων. Για την επίτευξη των παραπάνω χρησιμοποιούνται τα δομικά μοντέλα εξισώσεων. Η διερεύνηση της εσωτερικής συνοχής των παραγόντων που συνθέτουν το συνολικό κόστος παραγωγής, η σημαντικότητά τους στη διαμόρφωσή του, καθώς και η κατάταξη των αιγοτροφικών εκμεταλλεύσεων σε σειρά, με βάση τα οικονομικά χαρακτηριστικά τους, μελετήθηκε με την ανάπτυξη τυπολογιών, όπως της Cluster Analysis, της Ανάλυσης σε Κύριες Συνιστώσες και της Ιεραρχικής Ανάλυσης σε Συστάδες. Μέσω της ομαδοποίησης, εξετάστηκε η σχέση των χρηματοοικονομικών δεικτών και της τεχνικής αποτελεσματικότητας, αναδεικνύοντας το βαθμό επηρεασμού της τεχνικής αποτελεσματικότητας από τους χρηματοοικονομικούς δείκτες. Συμπερασματικά, τα τελευταία χρόνια παρατηρείται μια ήπια αυξητική τάση του κλάδου, η οποία σηματοδοτεί τη στροφή σε επιχειρηματικές δομές, ωστόσο η αιγοτροφία θεωρείται μη βιώσιμη χωρίς επιδοτήσεις. Η πλειονότητα των αιγοτροφικών εκμεταλλεύσεων παρουσιάζει ζημιά, ενώ η ύπαρξη υψηλών δαπανών σε αναλώσιμο κεφάλαιο, καθώς επίσης και η μεγάλη επιβάρυνση του κόστους των ζωοτροφών είναι εμφανής στις περισσότερες εκμεταλλεύσεις. Σημαντική επίσης, θεωρείται και η ύπαρξη υψηλής αξίας μονίμου κεφαλαίου, γεγονός που συνοδεύεται και από δέσμευση χρηματικών πόρων. Από την αξιολόγηση των εκτιμήσεων των χρηματοοικονομικών δεικτών, προκύπτει ότι ο κλάδος της αιγοτροφίας εμφανίζει ασθενή χρηματοοικονομική θέση και είναι εξαιρετικά ετερογενής από άποψη διαχειριστικής αποτελεσματικότητας των μονάδων του. Όσον αφορά στην αποτελεσματικότητα, η ανάλυση έδειξε ότι θα μπορούσαν να υπάρξουν σημαντικές βελτιώσεις στον τομέα μέσω της αναδιοργάνωσης των εισροών, ενώ τέλος, οι εκμεταλλεύσεις που αποτελούνται από μεγαλύτερο αριθμό ζώων, αξιοποιούν αποτελεσματικότερα τα περιουσιακά τους στοιχεία, ενώ είναι βιώσιμες και αποτελεσματικές ως προς τις επενδύσεις που πραγματοποιούν.